4.3.2022
EL
Επίσημη Εφημερίδα της Ευρωπαϊκής Ένωσης
L 69/5
(26)
Προκειμένου να επιβραβεύονται τα βαρέα επαγγελματικά οχήματα με τις καλύτερες επιδόσεις, τα κράτη μέλη θα πρέπει να έχουν τη δυνατότητα να εφαρμόζουν το μέγιστο επίπεδο μειώσεων των τελών σε οχήματα που λειτουργούν χωρίς εκπομπές καυσαερίων.
Για να προωθηθεί περαιτέρω η διάδοση των οχημάτων μηδενικών εκπομπών, τα κράτη μέλη θα πρέπει να έχουν τη δυνατότητα να τα εξαιρούν προσωρινά από τέλη χρήσης οδικού δικτύου.
Για τους ίδιους λόγους και για να διασφαλίζεται ότι το μερίδιο των οχημάτων που επωφελούνται από μειώσεις διοδίων παραμένει σταθερό με την πάροδο των ετών, ώστε τα κράτη μέλη να διαθέτουν βέβαιη μακροπρόθεσμη ασφάλεια σχεδιασμού όσον αφορά τα έσοδα από τα διόδια, τα νέα οχήματα θα πρέπει να κατατάσσονται στις κατηγορίες εκπομπών CO2 με βάση τις επιδόσεις τους σε σχέση με τη γραμμική πορεία μείωσης των εκπομπών μεταξύ των ετών 2021 και 2030, όπως ορίζεται στον κανονισμό (ΕΕ) 2019/1242.
(27)
Προκειμένου να διασφαλίζεται η αποδοτικότητα και η συνοχή της διαφοροποίησης των τελών ανάλογα με τις εκπομπές CO2 και της επιβολής τελών εξωτερικού κόστους για τις εκπομπές CO2, που αποσκοπούν συνδυαστικά στην απεμπλοκή της ανάπτυξης οχημάτων χαμηλών και μηδενικών εκπομπών, καθώς και στη συνεκτική εφαρμογή της οδηγίας 1999/62/ΕΚ με οποιοδήποτε άλλο μέσο τιμολόγησης των ανθρακούχων εκπομπών σχετικών με τις οδικές μεταφορές που πρόκειται να θεσπιστεί στο μέλλον, η Επιτροπή θα πρέπει να αξιολογεί εγκαίρως την αποδοτικότητα και την αναγκαιότητά τους.
Με βάση την εν λόγω αξιολόγηση, η Επιτροπή θα πρέπει, κατά περίπτωση, να προτείνει την τροποποίηση των διατάξεων για τη διαφοροποίηση των τελών ανάλογα με τις εκπομπές CO2 και της επιβολής τελών εξωτερικού κόστους για τις εκπομπές CO2, προκειμένου να αποφεύγεται η διπλή επιβολή τελών μέσω διαφορετικών μέσων τιμολόγησης των ανθρακούχων εκπομπών.
Μολονότι το μελλοντικό μέτρο θα πρέπει να διασφαλίζει ασφάλεια δικαίου και τη συνεκτική εφαρμογή των διάφορων κανόνων, η παρούσα οδηγία θα πρέπει να διευκρινίζει ότι τα κράτη μέλη δεν θα πρέπει να υποχρεούνται να εφαρμόζουν το σύστημα διαφοροποίησης CO2 που προβλέπεται στην παρούσα οδηγία πέρα από την ημερομηνία εφαρμογής άλλου μέσου τιμολόγησης των ανθρακούχων εκπομπών που εφαρμόζονται στις οδικές μεταφορές, που ενδεχομένως να εγκριθεί σε επίπεδο Ένωσης, για παράδειγμα βάσει της πρότασης για οδηγία του Ευρωπαϊκού Κοινοβουλίου και του Συμβουλίου για την τροποποίηση της οδηγίας 2003/87/ΕΚ, της απόφασης (ΕΕ) 2015/1814 και του κανονισμού (ΕΕ) 2015/757 [2021/ 0211(COD)].
Σε περίπτωση θέσπισης άλλου μέσου τιμολόγησης των ανθρακούχων εκπομπών που θα εφαρμόζεται εν τω μεταξύ στις οδικές μεταφορές, το ύψος των τελών εξωτερικού κόστους για τις εκπομπές CO2 θα πρέπει να περιορίζεται σε ό,τι είναι αναγκαίο για την εσωτερίκευση του εν λόγω εξωτερικού κόστους, και η Επιτροπή θα πρέπει να εξουσιοδοτηθεί ώστε να προσαρμόσει, μέσω κατ’ εξουσιοδότηση πράξεων, τις τιμές αναφοράς που καθορίζονται στο παράρτημα IΙΙγ.
(28)
Προκειμένου να διατηρηθεί η αυτοκινητική κληρονομιά της Ένωσης, τα κράτη μέλη θα πρέπει να είναι σε θέση να δημιουργήσουν μια ειδική κατηγορία για τα οχήματα ιστορικού ενδιαφέροντος, ώστε να μπορεί να προσαρμόζεται το ύψος των διάφορων τελών που καταβάλλονται βάσει της παρούσας οδηγίας.
(29)
Επί του παρόντος, ο κανονισμός (ΕΕ) 2019/1242 δεν καθορίζει πορείες μείωσης των εκπομπών για τις ομάδες βαρέων επαγγελματικών οχημάτων που δεν καλύπτονται από το άρθρο 2 παράγραφος 1 στοιχεία α) έως δ) του εν λόγω κανονισμού.
Λαμβανομένου υπόψη του άρθρου 15 αυτού, ο εν λόγω κανονισμός είναι πιθανό να τροποποιηθεί στο μέλλον και να καθοριστούν πορείες μείωσης των εκπομπών για τις εν λόγω ομάδες οχημάτων.
Σε περίπτωση που εγκριθεί τέτοια τροποποίηση, η διαφοροποίηση των τελών υποδομής και των τελών χρήσης για τα βαρέα επαγγελματικά οχήματα σύμφωνα με τις κατηγορίες εκπομπών CO2 2 και 3 θα πρέπει να εφαρμόζεται επίσης στις εν λόγω ομάδες οχημάτων.
Εάν δεν εγκριθεί τέτοια τροποποίηση, η διαφοροποίηση για τις εν λόγω ομάδες οχημάτων θα πρέπει να γίνεται μόνο για τις κατηγορίες εκπομπών CO2 1, 4 και 5.
(30)
Η Επιτροπή θα πρέπει να εξετάσει το ενδεχόμενο να προτείνει, κατά περίπτωση, τροποποίηση της οδηγίας 1999/62/ΕΚ με την εισαγωγή των κατηγοριών εκπομπών CO2 2 και 3 για όλα τα βαρέα επαγγελματικά οχήματα σύμφωνα με τις αρχές που εφαρμόζονται για τα βαρέα επαγγελματικά οχήματα τα οποία ρυθμίζονται επί του παρόντος από τον κανονισμό (ΕΕ) 2019/1242 όσον αφορά τις εκπομπές CO2 που παράγουν, αν το πεδίο εφαρμογής του εν λόγω κανονισμού επεκταθεί σε άλλα βαρέα επαγγελματικά οχήματα.
(31)
Η παρούσα οδηγία θα πρέπει να προωθεί τη μείωση των εκπομπών CO2 μέσω τεχνικών βελτιώσεων σε συνδυασμούς βαρέων φορτηγών μηχανοκίνητων οχημάτων και των ρυμουλκουμένων και ημιρυμουλκουμένων τους.
Ως εκ τούτου, η παρούσα οδηγία προβλέπει τη μείωση των τελών χρήσης οδικού δικτύου για τα βαρέα φορτηγά μηχανοκίνητα οχήματα με χαμηλές εκπομπές CO2.
Για πλήρη κανονιστική συνέπεια, μόλις είναι διαθέσιμες νομικά πιστοποιημένες τιμές για την επίδραση των ρυμουλκουμένων και ημιρυμουλκουμένων στις εκπομπές CO2 συνδυασμών βαρέων φορτηγών οχημάτων, η Επιτροπή θα πρέπει, κατά περίπτωση, να υποβάλει νομοθετική πρόταση για την τροποποίηση της οδηγίας 1999/62/ΕΚ προκειμένου να συμπεριληφθούν οι εν λόγω πιστοποιημένες τιμές κατά τον καθορισμό της μείωσης των τελών χρήσης οδικού δικτύου που προβλέπεται στην παρούσα οδηγία.
(32)
Για να συνεχίζεται η προώθηση της ανανέωσης του στόλου και για να αποφεύγεται η στρέβλωση της αγοράς μεταχειρισμένων βαρέων επαγγελματικών οχημάτων, η κατάταξη των οχημάτων που ανήκουν στις κατηγορίες εκπομπών CO2 2 και 3 θα πρέπει να επαναξιολογείται κάθε έξι έτη μετά την πρώτη ταξινόμησή τους.
Προκειμένου να ελαχιστοποιείται ο διοικητικός φόρτος, δεν θα πρέπει να επηρεάζεται η ισχύς των τελών χρήσης που ήταν σε ισχύ πριν από την ημερομηνία της νέας κατάταξης.